《呈严造道主簿》
宋代·赵蕃

漫刺不待投，数面自成亲。
对言或无味，况乃诗筒新。
佳处在阿堵，小异果此君。
我行萧滩上，所食杨与陈。
百药及寿玉，磊落俱可珍。
今又见夫子，此邦何多人。
一官二十年，须发颇费耘。
得非坐诗故，造物主怒嗔。
如我亦复然，此理又奚云。
一见互兴叹，呴濡胡足仁。
湖边雨新足，荷背白胜银。
是中何以思，何当并车巾。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。